মুক্তিযুদ্ধ নিয়ে রাশিরাশি বই এখন বাজারে।সম্ভবত প্রকাশনা সহজলব্য বিধায় প্রায় প্রতিটি অঞ্চল থেকেই মুক্তিযুদ্ধের বিষয়ে অনেক বই বেরুচ্ছে প্রতি বছরই।কেবল মুক্তিযুদ্ধ কেন,হরেক বিষয়ে বই প্রকাশের হিড়িক। কিন্তু মুক্তিযুদ্ধের প্রতিনিধিত্বমূলক বই হিসেবে চালু হয়ে গেছে এরকম বইগুলো লিখেছেন সামরিক বাহিনীর নামজাদা মুক্তিযোদ্ধারা।সেগুলোতে মাইক্রস্কোপ দিয়ে আকাশ-পাতাল-অন্তরীক্ষ-মর্ত্যব্যাপি যে জনযুদ্ধের ব্যাপ্তি সেই মুক্তিযুদ্ধটিকে পাওয়া যায়না।মুক্তিযুদ্ধের বহিরাবরণে সামরিকীকরণের প্রবনতা সর্বত্র।বাংলার ভূমিপুত্র চাষার তনয় দামাল মুক্তিসেনাদের প্রবল বিক্রমের গল্প শুনতে পাইনা যেন।মুক্তিযুদ্ধ সেখানে বিকলাঙ্গ।আর স্বাধীনতাবিরোধী চক্রের অনুঘটক যারা নানা বর্ণে মুক্তিযুদ্ধের ইতিহাস বিকৃতিতে লিপ্ত সেই তারা ইনিয়েবিনিয়ে শতকন্ঠে মেজর জিয়ার একটা ঘোষণাপত্র পাঠকে কেন্দ্র করে মুক্তিযুদ্ধের হাটে বিরাট বানিজ্যের পসরা বসাতে দেখা যায়।বুদ্ধিজীবি নামধারী একঝাক বর্ণচোরার আবির্ভাব ঘটে এবং তারা মুক্তিযুদ্ধকে হরেক রঙ মাখিয়ে প্রশ্নবিদ্ধ করতে সুদূরপ্রসারি ষড়যন্ত্রে লিপ্ত হয়।সেদিন জনযুদ্ধটির সঠিক ইতিহাস তো কল্পতরুর নামান্তর।স্বাধীনতাকে বলা হল ভারতীয় অনুকম্পার ফসল। ’পঁচিশ বছরের গোলামি চুক্তি’নামে এক বানোয়াট কল্পকথার জিগির তুলে মুক্তিযুদ্ধের দুরন্ত চেতনার বাতিটি নিবিয়ে দেবার সকল কসরৎ সরকারের ঠিকাদারিতেই সম্পন্ন হয়।তখন একাত্তরের পরাজিত প্রেতাত্মার দাপাদাপি আর উল্লাসে মুক্তিযুদ্ধকে ফিরে দেখার বা জেনোসাইড হলোকাস্টের মাত্রা বা ক্ষয়ক্ষতির পরিসংখ্যানের কোনো সুযোগ থাকেনা।এক অদৃশ্য প্রতিবন্ধকতা মুক্তিযুদ্ধের আসল স্বরূপ উন্মোচনে অন্তরায় হয়ে পড়ে।তাজুল মোহাম্মদ তবু দমে যাননি।শত বিকৃ্তির আচ্ছন্নতা ভেদ করে অন্তরাল থেকে জনযুদ্ধটির ব্যাপক বিস্তৃত অনুষঙ্গের নির্যাস আহরণে তাঁর কোনো ক্লান্তি নাই।চার দিকে ফেনায়িত মুক্তিযুদ্ধবিরোধী ইয়াংকিচক্রের ক্রমাগত অপপ্রচারে এক নতুন বায়নার ঘনঘটা শোনা যায়। ‘মুক্তিযুদ্ধের ঘোষণা’ নাম দিয়ে নতুন বাতাবরণে বিতর্কের জন্ম দেওয়া হয়।বলা হয় মেজর জিয়া চট্রগ্রাম কালুরঘাট বেতার ভবন থেকে স্বাধীনতার ঘোষণা দিয়ে মুক্তিযুদ্ধের সূচনা করে দিলেন।এরকম কথা কেবল অর্বাচীনরাই বলতে পারে।সত্যিটা হচ্ছে এই,একাত্তরের সাতাশে মার্চ ‘স্বাধীন বাংলা বেতার কেন্দ্র’র জনক বেলাল মোহাম্মদ মেজর জিয়াকে আহবান করে নিয়ে এসে বঙ্গবন্ধুর ঘোষণাপত্রটি পাঠ করান।এর আগের দিন ছাব্বিশে মার্চ চট্রগ্রামের আওয়ামীলীগ নেতা আব্দুল হান্নান একই ঘোষণাপত্রটি পাঠ করেন রেডিওতে।একটি ঘোষণাপত্র পাঠের যদি এমনই মহিমা তাহলে তো মুক্তিযুদ্ধের ঘোষক আব্দুল হান্নান এমপি সাহেব হবার কথা।তাজুলের মনে আছে কিনা জানিনা,বেলাল ভাই সিলেট রেডিওতে থাকাকালীন সময়েই বাঙ্গালির মুক্তিযুদ্ধের আরেকটি অনবদ্য দলিল ‘স্বধীন বাংলা বেতার কেন্দ্র’ বইটির বৃহৎ অংশটি লিখেন ও কাগজে প্রকাশ করেন।‘ইতিহীন ইতিবৃত্ত’ নামের সিলেটে মুক্তিযুদ্ধের একটি স্মারকগ্রন্থ বেরোয়। সে বইটিতেও বেলাল মোহাম্মদের বইটির একাংশ প্রকাশিত হয়। জিয়া বেলাল ভাইকে একাধিকবার ফোন করেন লেখাটি পড়ে।আমার এখনও এই কথাটি মনে পড়ে যে,ক্ষমতার মসনদে বসে থাকা জিয়া ফোনে প্রশ্ন করেছিলেন,’আমি মেজর জেনারেল জিয়া বলছি,চিনতে পেরেছেন আমাকে ?’এই ফোনালাপটি নিয়ে অনেক হাসাহাসি করেছি আমরা বেলাল ভাই সমেত।মীরের ময়দান রেডিও ষ্টেশনে ,বেলাল ভাইয়ের বাসায় ও ভার্থখলার খান মঞ্জিলে অনেকবার প্রসঙ্গটি আমাদের হাস্যরসের যোগান দিয়েছে।তো গভীর সত্যটা এই,জিয়া সর্বোচ্চ ক্ষমতার শিখরে বসে নিজের সম্পর্কে এমন অর্বাচীন কথা ভাবেননি। ‘স্বাধীন বাংলা বেতার কেন্দ্র’ বইটি পড়লে এইসব তথ্য যেকোনো জন জানতে পারেন।প্রায় একই সময়ে আরেকটা ঘটনা খুব মনে পড়ছে আজ। তাজুল মোহাম্মদও নিশ্চয় ভুলে যাননি ঘটনাটা। সিলেট শহরে একটি মঞ্চে একাত্তরের পরাজিত প্রেতাত্মাচক্র পিরালী কাব্যনাট্য একখান মঞ্চস্থ করছে খুব ঘটা করে। কুশীলব সারা মঞ্চে দাপাচ্ছে আর আবেগ ঢেলে চিৎকার করছে ‘হে পৃথিবী নিরাময় হও !নিরাময় হও !’ বলে।আমরা তখন ক্ষ্যাপা বৈশাখের শিলাঝড়ের বেগে ইট আর পাথরের ডায়লগ মঞ্চ তচনচ করতে ফিরিয়ে দিচ্ছি আর সমস্বরে চিৎকার করছি, ’তুই নিরাময় হ রাজাকার! তুই নিরাময় হ!’